text: Si très tost que done Ynabele 
   Perçut Clarmondine la bele, 
   Si tost com pot vers li ala, 
   Et Cléomadès l'adestra. 
   Quant Clarmondine l'aperçut, 
   Contre li vint. Faire le dut ; 
   Car pas à aprendre n'estoit 
   De ce que on faire devoit, 
   Ains ert de tous biens si aprise 
   Que à piece ne fust reprise 
   De riens dont ele eüst mespris, 
   Tant ot cuer sage et bien apris. 
   Done Ynabele doucement 
   Clarmondine entre ses bras prent 
   Et li dist que très bien venue 
   Soit, et à joie receüe. 
   PageV02P178
   Dist Clarmondine: "Douce dame, 
   Diex vous garde en cors et en ame, 
   Et vous et vos filles aussi ! 
   Dou lie[z] samblant moult vous merci 
   Que vous et eles fait m'avez." 
   Dist la royne : "O moi venez 
   En ma chambre ; car moult lassée 
   Me samblez; mais bien reposée 
   Serez ains que vous m'eschapez."
   "Dame, ainsi iert com vous vorrez,"
   Dist Clarmondine sagement. 
   Et lors la royne erranment 
   En a Clarmondine menée. 
   De joie fu riche et comblée 
   Clarmondine quant ele voit 
   Que ehaseuns liez de li estoit.  
  